กรุงศรีออโต้ดันยอด รับรถมือสองฟื้นตัว
กรุงศรีออโต้ฟันธงตลาดมือสองกระเตื้อง ราคาขยับ 5% เพิ่มช่องทางขายออนไลน์ดันปล่อยกู้
22 เม.ย. 2558

กรุงศรีออโต้ฟันธงตลาดมือสองกระเตื้อง ราคาขยับ 5% เพิ่มช่องทางขายออนไลน์ดันปล่อยกู้
นายไพโรจน์ ชื่นครุฑ กรรมการผู้จัดการใหญ่ บริษัท อยุธยาแคปปิตอล ออโต้ ลีส หรือกรุงศรีออโต้ เปิดเผยว่า ไตรมาสแรกที่ผ่านมาตลาดรถยนต์มือสองเริ่มปรับตัวดีขึ้น เห็นได้จากยอดโอนรถยนต์มือสองของกรมการขนส่งทางบกที่เพิ่มขึ้น 4% ส่งผลให้ราคารถยนต์มือสองปรับตัวเพิ่มขึ้นประมาณ 5% ด้วย เนื่องจากเต็นท์ขายรถมือสองต่างก็เริ่มกลับมาซื้อรถเพื่อเก็บไว้ขายเพิ่มขึ้น หลังจากที่ก่อนหน้านี้ราคารถมือสองได้ปรับลดลงถึงไป 40%  
ทั้งนี้ ล่าสุดได้เปิดตัวเว็บไซต์ krungsrimarket.com ขึ้น เพื่อเป็นตัวกลางในการซื้อขายและให้สินเชื่อรถมือสองโดยเฉพาะ โดยปีนี้ตั้งเป้ามีลูกค้ายื่นขอสินเชื่อผ่านเว็บไซต์ 200 ล้านบาท เพิ่มขึ้นจากปีก่อนที่มียอดขอสินเชื่อผ่านเว็บไซต์นี้ 64 ล้านบาท ยอดอนุมัติสินเชื่อเฉลี่ย 70-80%
“คาดว่ายอดสินเชื่อคงค้างปีนี้จะอยู่ที่ 2.36 แสนล้านบาท เพิ่มขึ้นจากปี 2557 ที่ทำได้ 2.29 แสนล้านบาท โดยสัดส่วนสินเชื่อรถมือสองใกล้เคียงกับปีก่อนที่ 48% และคาดว่าไตรมาส 3 และ 4 นี้ ยอดขายรถยนต์อาจเพิ่มขึ้น เนื่องจากปีหน้าจะมีการใช้ภาษีสรรพสามิตใหม่ ทำให้รถยนต์บางรุ่นมีการปรับราคาขึ้น” นายไพโรจน์ กล่าว